b'\n_START_ARTICLE_\nMaria I a Angliei\n_START_SECTION_\nCopil\xc4\x83rie \xc8\x99i educa\xc8\x9bie\n_START_PARAGRAPH_\nMaria a fost singurul copil care a supravie\xc8\x9buit copil\xc4\x83riei al regelui Henric al VIII-lea \xc8\x99i al primei lui so\xc8\x9bii Caterina de Aragon. Prin mama sa, Maria era nepoat\xc4\x83 a lui Ferdinand al II-lea de Aragon \xc8\x99i a Isabelei de Castilia. S-a n\xc4\x83scut la palatul Placentia din Londra._NEWLINE_Maria a fost un copil precoce. O mare parte din educa\xc8\x9bia sa timpurie a fost f\xc4\x83cut\xc4\x83 de mama sa, care l-a consultat pe umanistul spaniol Juan Luis Vives pentru consiliere \xc8\x99i a fost prima profesoar\xc4\x83 a Mariei la latin\xc4\x83. De asemenea, Maria a studiat greaca, \xc8\x99tiin\xc8\x9bele \xc8\x99i muzica. C\xc3\xa2nd Maria a \xc3\xaemplinit nou\xc4\x83 ani, Henric i-a d\xc4\x83ruit propria ei curte la castelul Ludlow \xc8\x99i multe din prerogativele regale obi\xc8\x99nuite numai pentru un Prin\xc8\x9b de Wales chiar numind-o Prin\xc8\x9bes\xc4\x83 de Wales. A r\xc4\x83mas singura fiic\xc4\x83 a unui monarh englez care a fost numit\xc4\x83 Prin\xc8\x9bes\xc4\x83 de Wales de\xc8\x99i tehnic n-a fost niciodat\xc4\x83 investit\xc4\x83 cu acest titlu. Totu\xc8\x99i Henric era dezam\xc4\x83git c\xc4\x83 nu are un fiu._NEWLINE_\xc3\x8en timpul copil\xc4\x83riei sale, Henric a negociat poten\xc8\x9biale c\xc4\x83s\xc4\x83torii pentru ea. C\xc3\xa2nd avea numai doi ani, a fost promis\xc4\x83 Delfinului Francisc al Fran\xc8\x9bei, fiul regelui Francisc I al Fran\xc8\x9bei \xc3\xaens\xc4\x83 numai dup\xc4\x83 trei ani contractul a fost respins. \xc3\x8en 1522 a existat un angajament prin Tratatul de la Windsor cu v\xc4\x83rul ei primar, Carol al V-lea, care avea 22 de ani. \xc3\x8en c\xc3\xa2\xc8\x9biva ani angajamentul a fost rupt. S-a sugerat ca Maria ar trebui s\xc4\x83 se c\xc4\x83s\xc4\x83toreasc\xc4\x83 cu tat\xc4\x83l Delfinului, cu \xc3\xaensu\xc8\x99i regele Francisc I care era ner\xc4\x83bd\xc4\x83tor pentru o alian\xc8\x9b\xc4\x83 cu Anglia. S-a semnat un tratat de c\xc4\x83s\xc4\x83torie care specifica c\xc4\x83 Maria ar trebui s\xc4\x83 se c\xc4\x83s\xc4\x83toreasc\xc4\x83 cu Francisc I sau cu al doilea fiu al acestuia, Henric, Duce de Orleans \xc3\xaens\xc4\x83 prim-ministru regelui Henric al VIII-lea a mers pe o alian\xc8\x9b\xc4\x83 cu Fran\xc8\x9ba f\xc4\x83r\xc4\x83 s\xc4\x83 fie nevoie de c\xc4\x83s\xc4\x83torie._NEWLINE_\xc3\x8en 1533, Henric se c\xc4\x83s\xc4\x83tore\xc8\x99te cu alt\xc4\x83 femeie, Anne Boleyn, iar la scurt\xc4\x83 vreme arhiepiscopul de Canterbury, Thomas Cranmer, declar\xc4\x83 nul\xc4\x83 c\xc4\x83s\xc4\x83toria cu Caterina de Aragon iar pe Maria fiic\xc4\x83 nelegitim\xc4\x83. Din cauza noului statut i se spunea "Lady Mary"._NEWLINE_\xc3\x8en 1543 Henric se c\xc4\x83s\xc4\x83tore\xc8\x99te pentru a \xc8\x99asea oar\xc4\x83 cu Catherine Parr, care a fost cea care a apropiat familia. Anul urm\xc4\x83tor, prin cel de-al treilea Act de Succesiune, Henric \xc8\x99i-a repus ambele fiice (Maria \xc8\x99i Elisabeta) \xc3\xaen linia de succesiune dup\xc4\x83 Eduard. Totu\xc8\x99i, ambele fiice au r\xc4\x83mas legal nelegitime.\n_START_SECTION_\nRegin\xc4\x83\n_START_PARAGRAPH_\nLa 6 iulie 1553, la v\xc3\xa2rsta de 15 ani, fratele ei, Eduard al VI-lea moare de o infec\xc8\x9bie pulmonar\xc4\x83. Sf\xc4\x83tuit de John Dudley, Duce de Northumberland, Eduard \xc3\xaen testamentul s\xc4\x83u \xc3\xae\xc8\x99i exclude surorile din linia de succesiune. \xc3\x8en locul lor, Eduard \xc8\x99i sf\xc4\x83tuitorul s\xc4\x83u o nume\xc8\x99te pe nora lui Dudley, Lady Jane Grey, nepoata surorii mai mici a lui Henric al VIII-lea, Maria Tudor, regin\xc4\x83 a Fran\xc8\x9bei. Totu\xc8\x99i aceast\xc4\x83 excludere contravine celui de-al treilea Act de Succesiune din 1544._NEWLINE_\xc3\x8en preajma mor\xc8\x9bii lui Eduard, Maria a fost chemat\xc4\x83 la Londra de la castelul Framlingham din Suffolk. Ini\xc8\x9bial Maria a ezitat; ea a suspectat c\xc4\x83 acesta ar fi un pretext pentru a o captura \xc8\x99i a facilita astfel ascensiunea lui Lady Jane la tron._NEWLINE__NEWLINE_La 10 iulie 1553, Lady Jane Grey \xc8\x99i-a asumat tronul ca regin\xc4\x83 a Angliei \xc3\xaen ceea ce poate fi descris ca o lovitur\xc4\x83 de stat orchestrat\xc4\x83 de Dudley \xc8\x99i de suporterii acestuia. Falsa regin\xc4\x83 a fost deposedat\xc4\x83 la 22 iulie 1553. Maria a intrat triumf\xc4\x83toare \xc3\xaen Londra pe un val de sprijin popular. Grey \xc8\x99i Dudley au fost \xc3\xaenchi\xc8\x99i \xc3\xaen Turnul Londrei. De\xc8\x99i Maria a \xc3\xaen\xc8\x9beles c\xc4\x83 t\xc3\xa2n\xc4\x83ra Lady Jane a fost un pion \xc3\xaen schema lui Dudley, ea \xc8\x99i-a executat veri\xc8\x99oara \xc3\xaen v\xc3\xa2rst\xc4\x83 de 16 ani._NEWLINE_\xc3\x8enc\xc4\x83 din prima \xc8\x99edin\xc8\x9b\xc4\x83 a parlamentului, ea restabile\xc8\x99te liturghia \xc3\xaen limba latin\xc4\x83 \xc8\x99i expulzeaz\xc4\x83 din biseric\xc4\x83 pe preo\xc8\x9bii c\xc4\x83s\xc4\x83tori\xc8\x9bi. Speran\xc8\x9ba protestan\xc8\x9bilor, principesa Elisabeta se converte\xc8\x99te la catolicism._NEWLINE_La 38 de ani, la 25 iulie 1554 Maria se c\xc4\x83s\xc4\x83tore\xc8\x99te cu Filip al II-lea al Spaniei, care era foarte nepopular \xc3\xaen Anglia. Membrii Consiliului englez elaboreaz\xc4\x83 un tratat prin care Filip va trebui s\xc4\x83 respecte legile Angliei; \xc3\xaen caz de deces al Mariei, el nu va avea nici un drept asupra coroanei; dac\xc4\x83 se va na\xc8\x99te un fiu din c\xc4\x83s\xc4\x83toria lor, acesta va mo\xc8\x99teni concomitent tronul Angliei, al Burgundiei \xc8\x99i al \xc8\x9a\xc4\x83rilor de Jos; \xc3\xaen sf\xc3\xa2r\xc8\x99it, Filip se angaja s\xc4\x83 nu atrag\xc4\x83 niciodat\xc4\x83 Anglia \xc3\xaen r\xc4\x83zboaiele sale \xc3\xaempotriva Fran\xc8\x9bei._NEWLINE_Filip pleac\xc4\x83 \xc3\xaen Spania iar Maria \xc3\xaencepe prigoana \xc3\xaempotriva protestan\xc8\x9bilor. Ura \xc3\xaempotriva reginei Maria \xc8\x99i a spaniolilor a crescut. Cu toate f\xc4\x83g\xc4\x83duin\xc8\x9bele f\xc4\x83cute, Filip antreneaz\xc4\x83 Anglia \xc3\xaentr-un r\xc4\x83zboi contra Fran\xc8\x9bei \xc8\x99i Anglia pierde Calais-ul._NEWLINE_\xc3\x8en felul acesta Maria I moare si \xc3\xaei urmeaz\xc4\x83 la tron Elisabeta I a Angliei.'